Omnibus hec visuris: Petrus, miseratione divina, Autissiodorensis episcopus, salutem in Filio Virginis gloriose. Cura pastoralis officii nos inducit subjectorum nostrorum utilitatibus providere, et maxime animarum invigilare saluti, et ut honor et autoritas nostre Autissiodor. Ecclesie augeatur, ac officia nobis et dicte ecclesie subjecta salubriter disponantur et rogantur. Attendentes igitur archipresbyteratus nostros Autissiod. Puseye, Varziacen. et S. Prisci, tam per nos quam per predecessores nostros committi, et quotiescumque ad libitum nostrum, seu cujusvis predecessorum nostrorum pro ipsorum tempore a tenentibus, revocari et auferri, ac aliis personis committi fuisse consuetos: ex quo dicti archipresbyteri considerantes se esse quasi momentaneos, temporales et plerumque in dicto officio modico tempore duraturos, minus debite curabant ecclesie parochiales, curas ac plebes earum sibi subjectas visitare, juraque eorumdem archipresbyteratuum manu tenere prosequi, ac defendere contra aliquos invasores et turbatores ipsorum, ex quo etiam multum aliis juribus fraudabantur archipresbyteratus predicti parvi pendebatur status dictorum archipresbyterorum et archipresbyteratuum. Cum tamen aliquibus temporibus juridictionem aliquam habuisse noscantur, et nonnulla incommoda sequebantur. Sperantes igitur quod si efficiantur perpetui tituli, ac officia perpetua, dicti archipresbyteri jura eorumdem archipresbyteratuum attentius prosequentur, visitationis officium diligentius exhibebunt, bone et notabiles persone dictis officiis utiles et proficue, ad eosdem libentius aspirabunt, ac ipsorum onera melius et affectuosius supportabunt, quanto statum firmiorem, honorabiliorem, et non quasi in ludibrio positum se habere videbunt. Considerantes etiam honorem et autoritatem ecclesie et sedis episcopalis Autissiodorensis ex hoc augeri, quanto plura officia et honorabiliora, ac magis fructuosa disponere et eis preesse habebit, de voluntate et assensu dilectorum filiorum decani et capituli Autissiodor., qui in premissis deliberatione habita, diligenti in suo capitulo generali S. Lucie, anno Domini millesimo trecentesimo tertio decimo, in premissis unanimiter consenserunt, et ex causis superius annotatis nobiscum in idem movebantur, prout per litteras suas nos certificare curarunt, formam que sequitur continentes: Reverendo in Christo patri ac domino suo charissimo, domino Petro, Dei gratia Autiss. episcopo, humiles filii G. decanus, totumque capitulum ecclesie Autissiodor. cum sui recommandatione obedientiam et reverentiam tam debitam quam devotam. Cum vos de quatuor archipresbyteratibus videlicet Autiss., Puseye, Varziacensi et S. Prisci, temporalibus officiis et ad vestrum et predecessorum vestrorum beneplacitum committi et avocari seu amoveri consuetis, propter utilitatem publicam ecclesiarum et plebium eisdem subjectarum, et ut amplior affectus et major diligentia circa defensionem et persecutionem jurium eorumdem archipresbyteratuum habeatur, et ut iidem archipresbyteri ad officium suum exercendum fortius incitentur, cum in hoc etiam honor, autoritas et utilitas Autiss. ecclesie et sedis episcopalis ejusdem amplietur et augmentetur, eosdem archipresbyteratus perpetuos titulos constituere et efficere intendatis, nos, in nostro generali capitulo S. Lucie, super his deliberatione habita diligenti. laudabile vestrum propositum attendentes, super hoc nostrum gratum quantum in nobis est prebemus assensum. In cujus rei testimonium, sigillum nostrum duximus presentibus litteris apponendum. Datum die jovis ante festum Nativitatis Domini, anno ejusdem millesimo trecentesimo decimo tertio. Ad honorem Dei omnipotentis, B. Marie semper Virginis, beatissimi protomartyris Stephani, et omnium sanctorum ecclesie Autissiodorensis, et sedis episcopalis, utilitatem etiam subjectorum, eosdem archipresbyteratus perpetua officia et titulos perpetuos, ex causis predictis, constituimus, facimus et ordinamus; statuentes quod iidem archipresbyteri ecclesias sibi subditas diligenter visitare, ac synodo episcopali interesse teneantur, prout ipsorum incumbit officio, et hactenus extitit usitatum. In cujus rei testimonium presentibus litteris nostrum fecimus apponi sigillum. Datum apud Villam-Catuli domum nostram, in nostra Autiss. diecesi, anno Domini millesimo trecentesimo quarto decimo, die Jovis post festum Nativitatis B. Johannis-Baptiste.